作者:馮偉壽
標題:春風嫋娜
內容:被梁間雙燕，話盡春愁。朝粉謝，午花柔。倚紅闌故與，蝶圍蜂繞，柳綿無數，飛上搔頭。鳳管聲圓，蠶房香暖，笑挽羅衫須少留。隔院蘭馨趁風遠，鄰牆桃影伴煙收。些子風情未減，眉頭眼尾，萬千事、欲說還休。薔薇露，牡丹球。殷勤記省，前度綢繆。夢裡飛紅，覺來無覓，望中新綠，別後空稠。相思難偶，嘆無情明月，今年已是，三度如鉤。